
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (VIII. 28.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. augusztus 22.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntés végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	56/2025
	2025.04.29
	Óvodaigazgató ismételt megbízása, kinevezése
	2025. augusztus 1.
	Végrehajtva

	64/2025
	2025.04.29
	Önálló képviselői indítvány kerékpáros ugratópálya kialakítására
	2025. június 30.
	Végrehajtva

	81/2025
	2025.05.29
	Egyes helyi közutak forgalmi rendjének felülvizsgálata, módosítása
	2025. június 30.
	Végrehajtva


II. Tájékoztató az előző ülés óta történt fontosabb eseményekről
Június 20-án a Sülysápi Szent István Általános Iskolából, június 21-én pedig a Sülysápi Móra Ferenc Általános Iskolából ballagtak el a nyolcadikos diákok. Június 21-én, a tanévzáró ünnepségen az iskola vezetése jutalomkönyvekkel ismerte el a tanulmányi eredményeket és a közösségi munkát. Az ünnepség végén jelképesen átadásra került az iskoláknak a 300 ezer forint értékű sporteszköz-támogatás a „Millió Lépés az Iskoládért” programban elért eredményeikért.

Június 25-én délután alpolgármester úrral együtt Dr. Raisz Anikó környezetügyért felelős államtitkárral találkoztunk, akivel tartalmas diskurzust folytattunk a fenntarthatóságról és a környezetvédelemről az önkormányzatok szemszögéből.

Július 8-án Sülysáp Város Önkormányzata 4,5 millió forint támogatást nyert el az Országos iskolai Mászófal-építési Program 2025. felhívás keretében. A 90%-os támogatás révén a Vörösmarty utcai tornacsarnokban valósul meg egy mászófal, amely elsősorban a kisebb gyermekek fizikai és mentális fejlődését tudja segíteni majd.

Július 16-án 80 éves születésnapja alkalmából köszöntöttük Kiss Istvánné Piroska nénit, a Sülysápi Hagyományőrző Pávakör vezetőjét.

Június elején megjelent a sülysápi esővízgyűjtő program idei pályázati felhívása, mely iránt ismét nagy volt az érdeklődés, így július 31-ig már 145 db esővízgyűjtő edény került átadásra. 

Szervezett akció keretében július 31-én sikerült tetten érni azt a személyt, aki az elmúlt hónapokban lejátszódott több tucat sülysápi tűzesetért felelős lehet. A helyi rendőrség, a polgárőrök, a közterület-felügyelet, egy drónos megfigyelő, valamint az önkéntes tűzoltók közös munkájával sikerült őrizetbe venni a gyanúsítottat. Telefonján számos felvételt találtak a korábbi tüzesetekről, melyek jelentős részét elismerte.

Július 31-én Szijjártó Péter külügyminiszter úr jelenlétében átadásra került a sülysápi STOBAG Alunorm Kft. új, tízezer négyzetméteres gyártócsarnoka. A beruházás keretében öt új ipari csarnokot építettek fel, amivel a gyártókapacitás évi 60 ezer napárnyékoló rendszerre növekszik. Az új épületek az újabb gyártókapacitásokon túl egy automata raktárnak és egy porszóró bevonó (felületkezelő) üzemnek adnak otthont. A projekt összköltsége 8,4 milliárd forint volt, amelyhez a Kormány 836 millió forint összegű támogatást nyújtott. A beruházás közel 60 új munkahelyet teremt Sülysápon, ezáltal a STOBAG Alunorm Kft. stabilan a második legnagyobb adófizetőjévé és munkáltatójává válik városunknak.

A nyár folyamán sem állt meg a munka, mivel több utcában is végeztünk útjavításokat. Elsőként a Templom utca lejtős szakaszát újítottuk fel, melynek során új aszfaltszőnyeg került terítésre. A mintegy 6,7 millió forintos munkát Sülysáp Város Önkormányzata saját költségvetéséből finanszírozta. A folytatásban a Határ utca és a Hunyadi utca egy-egy szakasza, valamint a Széchenyi utca is kap iszapaszfalt bevonatot. Ez a projekt további 21,8 millió forintba kerül, amelyet Sülysáp Város Önkormányzata szintén saját költségvetéséből finanszíroz.

Augusztus elején több hetes teljes útzár lépett életbe a Szent István téren, mert megkezdődött az útpálya építése. A településközpont építése ütemterv szerint halad, és a Szent István tér a januári határidővel szemben várhatóan már év végére elkészülhet. A két EU-s és kormányzati forrásokból megvalósuló beruházásunkra összesen 700 millió forint támogatást kapott önkormányzatunk.

A Sülysápi Móra Ferenc Általános Iskola előtti járdaszakaszt a gyalogosok kényelmét szolgálandó 2 méter szélességűre bővítettük, és folytatjuk tovább a járdaépítést a Malom utcában, így az utca középső szakaszán lévő leromlott állapotú 400-500 méteres szakasz is hamarosan megújul.

Még 2022-ben készítettük el és nyújtottuk be azt az új óvoda építésére szóló, 800 millió forint összegű támogatási kérelmet, amelyre idén május elején kaptunk támogató döntést a pályázatok újraértékelésének eredményeképpen. A szükséges dokumentumok elkészítése és benyújtása után augusztus 15-én aláírtam a támogatási szerződést. Az aláírást megelőzően megrendeltük az építési engedélyezési terv, valamint a kiviteli terv elkészítését, hogy 2027 őszén megnyílhasson az új, ötcsoportos óvoda.

Sülysáp, 2025. augusztus 22.

Horinka László s.k.

polgármester
PAGE  

